Verpleegster getuig oor Oscar: 'Ek het bedreig gevoel' | Maroela Media
Charlotte Mashabane getuig in die Pretoria hooggeregshof. Foto: eNCA
'n Verpleegster, wat in die hospitaalvleuel van die Kgosi Mampuru II-gevangenis werk, het Dinsdag getuig daar was só baie onderonsies tussen haar en die moordbeskuldigde Oscar Pistorius, dat haar hoof haar gevra het om nie meer met hom kontak te hê nie.
Charlotte Mashabane, korrektiewe dienste se assistentbestuurder vir gesondheidsdienste by die gevangenis, het Dinsdag in die Pretoriase hooggeregshof getuig iemand anders is gevra om in haar plek met Pistorius te skakel om verdere konflik met die voormalige Paralimpiese atleet te vermy.
Sy het aan die hof vertel Pistorius was een oggend in Maart 2015 woedend toe die verpleegsters aan diens hom in sy sel besoek het tydens hul roetine-oggendrondes. Pistorius het glo op Mashabane geskree en haar beveel om sy sel te verlaat omdat hy nog geslaap het. Volgens Mashabane het sy aan Pistorius verduidelik die verpleegpersoneel het bloot hul pligte uitgevoer, maar hy het 'n laken oor homself getrek en haar aangesê om die sel te verlaat.
Nog 'n onderonsie het glo plaasgevind toe Pistorius 'n sportaanvulling en 'n Normatec-toestel wou hê. Die Normatec-toestel verminder glo spierpyn en help die gebruiker om vinniger te herstel tussen oefensessies. Volgens Mashabane het die staatsdokter, wat Pistorius behandel het, nie geweet van die sportaanvulling of die Normatec-toestel nie en sy het gesê sy sal ondersoek instel.
"Ek het 'n memorandum geskryf met inligting oor die toestel wat ek van die internet af gekry het en dit ingedien met die versoek om die toestel en aanvulling aan [Pistorius] voor te skryf. Hierdie memorandum moet na baie kantore gaan voordat dit goedgekeur word en daarom vat nie net twee dae om te finaliseer nie," het Mashabane gesê. Sy het vertel sy het een oggend, kort nadat sy die memorandum ingedien het, in haar kantoor gesit toe Pistorius ingekom het om terugvoer oor sy versoek te kry.
"Ek het aan hom verduidelik dit sal 'n rukkie duur om die versoek te prosesseer, maar hy het kwaad geraak en gesê 'hou op met hierdie taktieke van jou'. [Pistorius] het 'n notaboek, wat in sy hand was, op die lessenaar geslaan en geskree oor sy versoek," het sy gesê. Sy het gesê Pistorius het ook haar en die dokter wat hom behandel het, se kwalifikasies bevraagteken en hulle as "nutteloos en onbevoeg" beskryf.
Mashabane het oor 'n derde voorval getuig toe 'n korrektiewe beampte glo medikasie vir Pistorius na die gevangenis gebring het. Die verpleegsters by die gevangenis is nie vooraf daarvan in kennis gestel nie en 'n afskrif van die doktersvoorskrif was nie ingesluit nie. Mashabane het gesê sy het daarom nie die medisyne aanvaar nie, maar wel in die medisynekas toegesluit om dit eers met Pistorius se familie uit te klaar.
"Oscar het ingekom en geëis dat ek sy medisyne aan hom oorhandig. Ek het die prosedure oor die medisyne aan hom verduidelik, maar hy het kwaad geraak en gesê die medisyne, wat die staatsdokter aan hom voorgeskryf het, werk nie," het sy gesê. Sy het getuig Pistorius het die medisyne wat aan hom voorgeskryf is, Voltaren en Bactroban, gaan haal en op haar lessenaar gegooi. "Hy het gesê hy wil nie die medisyne hê nie, want dit werk nie. Hy was baie ontsteld. Ek was verbaas, want die medisyne was nog nie eens oopgemaak nie. 'n Mens moet medisyne darem eers vir so sewe dae gebruik voordat jy kan sê of jy beter word of nie."
Sy het ook verwys na 'n voorval toe Pistorius versoek het om 'n private dokter te spreek, maar het gesê hy het haar nooit in kennis gestel die dokter wat hy wou sien, is sy niggie nie. Sy versoek is egter later toegestaan.
Die staatsaanklaer, adv. Gerrie Nel, het Mashabane ondervra oor Pistorius se bewering dat hy in die gevangenis aangerand is, maar sy het gesê sy weet nie daarvan nie. Mashabane het bevestig Pistorius het eenkeer 'n blou oog gehad, maar daar is in die beseringsregister aangeteken hy het die blou oog opgedoen toe hy in die gevangenis se gimnasium gegly het.
Adv. Barry Roux, Pistorius se regsverteenwoordiger, het Mashabane herhaaldelik versoek om bewyse te lewer dat Pistorius wel aggressief was tydens die voorvalle wat sy beskryf het en aangevoer Mashabane oordryf Pistorius se gedrag om hom as aggressief en gewelddadig uit te beeld.
Hy het Mashabane gevra of Pistorius haar ooit gedreig het en sy het gesê sy het wel bedreig gevoel, omdat hy aggressief was. Roux het egter volgehou Pistorius het haar nooit verbaal gedreig nie en Mashabane het toegegee Pistorius het nooit gedreig om iets aan haar te doen nie.
Die verhoor sal na middagete weer hervat.
Ja nee kyk, nes ek gedink het.. gooi n tantrum as hy nie sin kry nie…..
Barry Roux moet haar vra of sy dalk 'n lid is van die ANC vrouelige..
Vader van genade wees ons barmhartig, moord en dood regeer. (na aanleiding oor die berig van die aakligge dood van die haarkapper)
So regte bederfde "brat". Ek begin al meer sien dat die lewe net om homself gaan. Hy sal moet besef dat tronk nie net 'n voortsetting is van die vorige lewe waar almal na sy pype dans nie.
Wat ek gevolg het wys duidelik dat hy nog ver het om te gaan. Hy is baie toegelaat in die tydjie wat hy binne was maar het steeds vloermoer gegooi as hy nie sy sin kry nie